  Наталья Тетерина Туэ 30-тӥ инвожоысен 7-тӥ пӧсьтолэзёзь радъяськись «Яратоно удмурт кыл» лагере люкаськемъёс финн-угор сиён-юонъя «Быг-Быг» витетӥ калыккуспо фестивале но вуылозы. Со сярысь удмурт кылэз дышетонъя ужрадлэн пресс-службаез ивортэ. «Яратоно удмурт кыл» туэ Кез ёросысь «Живица» этнокомплексын ортчоз. Люкаськемъёсты удмурт кыллы дышетӥсьёс пӧлын кылосбур тодосъя куинь кандидатъёс но луозы. Со сяна, лагере лекциосын но семинаръёсын тодмо куноос вуозы. Соос пӧлын Эстониысь тодосчи Ева Тулуз, Римысь кыккылолыкъя ӧнерчи Лариса Широбокова-Монако, элькунысь удмурт кылъя дышетӥсьёслэн «Выжы» огазеяськонзылэн Ангелина Решетникова, архитектор но суредась Касим Галиханов, кылосбур тодосъя доктор Алексей Арзамазов, удмурт журналист но Удмуртиысь лулчеберет удысысь дано ужась Леонид Гусев но мукетъёсыз. Лагерьлэн валтӥсь ужпумез – удмурт кылэз дышетон – нуналлы быдэ урокъёс пыр сяна, калык киужъёсъя, крезьгуро инструментъёсъя но эктонъя мастер-классъёс пыр быдэсъяськоз. Озьы ик пыриськисьёсты концертъёс, шудонъёс, экскурсиос но спортъя ужрадъёс возьмало. Сменае люкаськемъёс Шаркан ёросысь Быгы гуртэ сяна, Кулига черкогуртэ старообрядческой лулчеберетъя «Истоки КАкие МЫ?» фестивале вуылозы. Тодэ вайытом, кылем арын «Яратоно удмурт кыл» лагерь Кияса ёросысь Салья гуртын ортчиз, нош туэ толшоре удмурт кылэз дышетонъя ужрадлэн тол сменаез Кез ёросысь «Живица» этнокомплексын радъяськиз.  Тегъёс: Дышетон Кез Удмуртия удмурткыл  